U-I-41/91
Natisni
Opravilna št.:
U-I-41/91
Datum odločitve:
7. 11. 1991
ECLI:
ECLI:SI:USRS:1991:U.I.41.91
Akt:
Sklep upravnega odbora Spar - Mercator d.o.o. Ljubljana, o zahtevanem profilu operativnega direktorja, z dne 24/1-1991 in 7/3-1991
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Razpis prostega delovnega mesta je izvedbeni akt splošnega akta o zahtevanih pogojih za konkretno delovno mesto in za njegovo oceno ustavno sodišče ni pristojno.
Ustavno sodišče ni sprejelo pobude in ni začelo postopka za oceno zakonitosti splošnega akta o zahtevanih pogojih za konkretno delovno mesto, ker je bil s pobudo izpodbijani akt medtem že usklajen z ustavo in posledice neustavnosti in nezakonitosti niso nastale.
Geslo:
Nepristojnost ustavnega sodišča za oceno razpisa prostega delovnega mesta kot izvedbenega akta sklepa upravnega odbora delniške družbe (posamični akt - konkretni akt).

Narodnost kandidata kot pogoj za opravljanje del in nalog (direktor).
Pravna podlaga:
Ustava 1974, 408. čl.

VA, LVI, 2. tč.

Zakon o postopku pred Ustavnim sodiščem SR Slovenije (ZUSS), 15., 22. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi splošni akti za izvrševanje javnih pooblastil
Vlagatelj:
Obalna samoupravna skupnost pripadnikov italijanske narodnosti, Koper
Datum vloge:
29. 3. 1991
Vrsta odločitve:
sklep
Vrsta rešitve:
nesprejem pobude
Dokument:
US15041
U-I-41/91-10
7/11-1991
S K L E P
Ustavno sodišče Republike Slovenije je na seji dne 7/11-1991 obravnavalo pobudo Obalne samoupravne skupnosti pripadnikov italijanske narodnosti iz Kopra in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti sklepa upravnega odbora Spar - Mercator iz Ljubljane z dne 24/1-1991 in 7/3-1991 o zahtevanih pogojih za delovno mesto operativnega direktorja.
O b r a z l o ž i t e v
Obalna samoupravna skupnost pripadnikov italijanske skupnosti iz Kopra je dala pobudo za oceno ustavnosti in zakonitosti razpisa za prosto delovno mesto direktorja družbe oziroma pravne podlage zanj, ker je bil med zahtevanimi pogoji določen tudi pogoj slovenske narodnosti kandidata. Delniška družba z omejeno odgovornostjo Spar - Mercator je v pojasnilih z dne 10/4-1991 med drugim navedla, da je bilo v njihovem interesu le to, da kandidat enako dobro obvlada slovenski in nemški jezik in da pozna veljavno našo in tujo pravno ureditev ter da s tem niso hoteli nikomur dati posebnih pravic ali ugodnosti. Z dopisom z dne 30/9-1991 pa je sporočila, da na podlagi izpodbijanega razpisa ni bil izbran nobeden od kandidatov in da je upravni odbor sklenil pri ponovljenem razpisu pogoj "slovenska narodnost" črtati.
Ustavno sodišče po 408. členu ustave v zvezi z 2. točko amandmaja LVI k ustavi ni pristojno za oceno ustavnosti in zakonitosti razpisa prostega delovnega mesta, ki je le izvedbeni akt splošnega akta, s katerim so določeni posebni pogoji za opravljanje del delovnega mesta. Takšen splošni akt je sklep upravnega odbora delniške družbe Spar - Mercator z dne 24/1-1991 in 7/3-1991, po katerem se med drugimi pogoji zahteva, da je kandidat Slovenec.
Dne 29/9-1991 je upravni odbor sklenil, da na podlagi razpisa, objavljenega v Delu dne 25/3-1991, ne sprejme nobenega od prijavljenih kandidatov in da se razpis ponovi, sporni pogoj pa črta. S sklepom o črtanju pogoja glede narodnosti kandidatov je bila tako odpravljena zatrjevana neskladnost z ustavo.
S smiselno uporabo določb 22. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76), po katerih se že začeti postopek ustavi, če med postopkom pride do odprave neustavnosti oziroma nezakonitosti in njunih posledic, je ustavno sodišče v tem primeru prišlo do sklepa, da iz navedenega razloga postopka ne začne. Ta sklep je sprejelo na seji na podlagi 15. člena zakona o postopku pred Ustavnim sodiščem SR Slovenije.
P r e d s e d n i k
dr. Peter Jambrek